24. ΑΠΟΦΑΣΙΣ ΥΠΟΥΡΓΟΥ ΚΟΙΝΩΝΙΚΩΝ ΥΠΗΡΕΣΙΩΝ Αριθ. Γ1/4307 της 25 Φεβρ./10 Μαρτ.  1969 (ΦΕΚ Β΄ 173) (αναδημ. ΦΕΚ 231 της 2 Απρ.  1969) Περί περιορισμού εγκαταστάσεων σταυλισμών ζώων εις τας περιοχάς των λιμνών Μαραθώνος, Υλίκης κ.λ.π. Έχοντες υπ’ όψιν: α)Τας διατάξεις του Α.Ν. 7/1967 «περί συγχωνεύσεως των Υπουργείων Κοιν. Προνοίας και Υγιεινής». β)Τας διατάξεις του Β.Δ. 84/65 «περί οργανώσεως του Υπουργείου Υγιεινής». γ)Τας διατάξεις του Α.Ν. 2520/1940 «περί Υγειονομικών διατάξεων», αποφασίζομεν: Άρθρ.1.-1.Απαγορεύεται η εγκατάστασις νέων ή η επέκτασις υφισταμένων βουστασίων, χοιροστασίων, πτηνοτροφείων-ορνιθοτροφείων, ποιμνηοστασίων και λοιπών σταυλισμών ζώων εις τας κάτωθι περιοχάς: α)Εντός της λεκάνης απορροής της λίμνης Μαραθώνος. β)Εκτός της λεκάνης απορροής της λίμνης Μαραθώνος και μέχρις αποστάσεως 1.500 μέτρων από των ορίων της ανωτάτης στάθμης αυτής. γ)Εις απόστασιν μικροτέραν των 1.500 μέτρων από των ορίων της ανωτάτης στάθμης της λίμνης Υλίκης. δ)Εις απόστασιν μικροτέραν των 100 μέτρων από του άξονος των κλειστών ή των 500 μέτρων από του άξονος των ανοικτών αγωγών μεταφοράς των φυσικών υδάτων των ως άνω λιμνών. Άρθρ.2.-Η ισχύς της παρούσης άρχεται από της δημοσιεύσεως εις την Εφημερίδα της Κυβερνήσεως. 